**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL SKUODO RAJONO SAVIVALDYBĖS NEKILNOJAMOJO TURTO NURAŠYMO**

2026 m. sausio 19 d. Nr. T10-13

Skuodas

**1. Parengto sprendimo projekto tikslas ir uždaviniai.**

Sprendimo projekto tikslas – pripažinti netinkamu naudoti ir nurašyti Skuodo rajono savivaldybei priklausantį, sunykusį (sunaikintą) nekilnojamąjį turtą.

**2. Siūlomos teisinio reguliavimo nuostatos.**

Vietos savivaldos įstatymo 15 straipsnio 2 dalies 19 punkte įvardinta išimtinė savivaldybės tarybos kompetencija: savivaldybei nuosavybės teise priklausančio turto savininko funkcijų įgyvendinimas įstatymų nustatyta tvarka, o 63 straipsnis nurodo kad Konstitucijoje, įstatymuose, Vyriausybės nutarimuose ir savivaldybių tarybų sprendimuose yra nustatyta Savivaldybių turto sandara, įgijimo būdai, šio turto valdymo, naudojimo ir disponavimo juo tvarka.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo (toliau – Įstatymo) 8 straipsnio 1 dalies 1 punkte nurodyta, kad savivaldybių tarybos pagal Lietuvos Respublikos vietos savivaldos įstatymą – įgyvendindamos turto savininko funkcijas valdo, naudoja ir disponuoja savivaldybių turtu. Įstatymo 26 straipsnio 1 dalies 1 punkte minima, kad savivaldybių ilgalaikis materialusis turtas pripažįstamas nereikalingu arba netinkamu (negalimu) naudoti, kai jis fiziškai nusidėvi, 4 dalyje nurodyta, kad sprendimą dėl savivaldybių turto pripažinimo nereikalingu arba netinkamu (negalimu) naudoti priima turto valdytojas, 27 straipsnio 2 dalyje įvardinta, kad jeigu nereikalingo arba netinkamo (negalimo) naudoti valstybės ar savivaldybių ilgalaikio materialiojo turto negalima panaudoti, jis turi būti nurašomas.

Pripažinto nereikalingu arba netinkamu (negalimu) naudoti valstybės ir savivaldybių turto nurašymo, išardymo ir likvidavimo tvarkos aprašo, patvirtinto Lietuvos Respublikos Vyriausybės 2001 m. spalio 19 d. nutarimu Nr. 1250 „Dėl Pripažinto nereikalingu arba netinkamu (negalimu) naudoti valstybės ir savivaldybių turto nurašymo, išardymo ir likvidavimo tvarkos aprašo patvirtinimo“, 13.1.1 papunktyje nurodyta, kad sprendimus dėl savivaldybės nekilnojamojo turto, kuris pripažintas nereikalingu arba netinkamu (negalimu) naudoti, nurašymo priima savivaldybės taryba.

Sprendimo projektas parengtas atsižvelgus į Skuodo rajono savivaldybės administracijos 2025 m. gruodžio 8 d. Skuodo rajono savivaldybės turto apžiūros aktą Nr. SITV2-245 (pridedama).

**3. Laukiami rezultatai.**

Bus nurašytas nebetinkamas naudoti, savivaldybei priklausantis turtas.

**4. Lėšų poreikis sprendimui įgyvendinti ir jų šaltiniai.**

Lėšos reikalingos žemės sklypų kadastriniams matavimams atnaujinti (700 Eur).

**5. Sprendimo projekto autorius ir (ar) autorių grupė.**

Pranešėjas **–** Statybos, investicijų ir turto valdymo skyriaus vedėjas Vygintas Pitrėnas.

Rengėja – Statybos, investicijų ir turto valdymo skyriaus vyriausioji specialistė Jolanta Juškienė.