***Patikslintas projektas***

PATVIRTINTA

Skuodo rajono savivaldybės tarybos   
2026 m. sausio d. sprendimu Nr. T9-

**SKUODO RAJONO SAVIVALDYBĖS GYVENTOJŲ INICIATYVŲ, SKIRTŲ GYVENAMAJAI APLINKAI IR VIEŠAJAI INFRASTRUKTŪRAI GERINTI IR KURTI, PROJEKTŲ IDĖJŲ ATRANKOS IR FINANSAVIMO**

**TVARKOS APRAŠAS**

**I SKYRIUS**

**BENDROSIOS NUOSTATOS**

1. Skuodo rajono savivaldybės gyventojų iniciatyvų, skirtų gyvenamajai aplinkai ir viešajai infrastruktūrai gerinti ir kurti, projektų idėjų atrankos ir finansavimo tvarkos aprašas (toliau – Aprašas) nustato Skuodo rajono savivaldybės (toliau – Savivaldybės) biudžeto lėšomis finansuojamų rajono gyventojų inicijuotų projektų įgyvendinimo, projektų idėjų pasiūlymų teikimo, vertinimo, atrankos, lėšų skyrimo tvarką.

2. Savivaldybės gyventojų iniciatyvų, skirtų gyvenamajai aplinkai ir viešajai infrastruktūrai gerinti ir kurti, projektų idėjų atrankos ir finansavimo tikslas – didinti piliečių įtraukimo į Savivaldybės biudžeto formavimą galimybes.

3. Pagrindiniai uždaviniai:

3.1. skatinti piliečių iniciatyvą rajone, suburti gyventojų bendruomenes gyvinti ir gerinti socialinę, gyvenamąją aplinką, viešąją infrastruktūrą;

3.2. stiprinti vietinės valdžios ryšius su gyventojais;

3.3. skatinti diskusijas rajono plėtros tema.

4. Savivaldybės gyventojų iniciatyvos, skirtos gyvenamajai aplinkai gerinti ir kurti, įgyvendinamos kasmet, numatant tam dalyvaujamojo biudžeto priemonę Savivaldybės strateginiame veiklos plane ir lėšas Savivaldybės biudžete.

5. Apraše vartojamos sąvokos:

5.1. **dalyvaujamasis biudžetas –** tai būdas Savivaldybei kartu su bendruomene susitarti dėl Savivaldybės biudžeto lėšų panaudojimo, kai bendruomenės nariai patys siūlo idėjas Savivaldybei ir balsuodami renka labiausiai patikusias projektų idėjas (sprendimus), kuriuos Savivaldybė vėliau įgyvendina;

5.2. **pasiūlymas** – dokumentas su priedais pagal parengtą specialią formą, kurį pateikia pareiškėjas, išdėstydamas idėją (1 priedas);

5.3. **pareiškėjas** – Savivaldybės konkrečioje seniūnijoje, kurios teritorijoje norima įgyvendinti projekto idėją, gyvenamąją vietą deklaravęs fizinis asmuo, ne jaunesnis nei 16 metų, surinkęs 20 toje pačioje Savivaldybės seniūnijoje gyvenamąją vietą deklaravusių ne jaunesnių kaip 16 metų asmenų parašų, palaikančių projekto idėją;

5.4. **projektas** – laiku apibrėžta kryptingos veiklos priemonių visuma, įgyvendinama vadovaujantis Aprašo nuostatomis;

5.5. **viešas** **balsavimas už projektų idėjų įgyvendinimą** – visuomenės balsavimas elektroniniu ir popieriniu būdu;

5.6. **kvietimas teikti pasiūlymus** – Savivaldybės interneto svetainėje [www.skuodas.lt](http://www.skuodas.lt), Savivaldybės socialinių tinklų paskyrose ir žiniasklaidos priemonėse publikuojamas skelbimas, kuriame nurodama projektų idėjų pasiūlymų pateikimo sąlygos ir terminai.

**II SKYRIUS**

**PROJEKTŲ IDĖJŲ PASIŪLYMŲ TEIKIMO TVARKA**

6. Kvietimas teikti pasiūlymus gyventojų inciatyvoms, skirtoms gyvenamajai aplinkai ir viešajai infrastruktūrai gerinti ir kurti, skelbiamas Savivaldybės interneto svetainėje [www.skuodas.lt](http://www.skuodas.lt), Savivaldybės socialinių tinklų paskyrose ir žiniasklaidos priemonėse.

7. Projektų idėjų pasiūlymą (1 priedas) pareiškėjas teikia kiekvienais metais per vieną mėnesį nuo kvietimo teikti pasiūlymus paskelbimo dienos.

8. Projektų idėjų pasiūlymai priimami elektroniniu būdu (el. paštu ideja@skuodas.lt).

9. Projektų idėjų pasiūlymų paraiškos teikiamos 1 kartą per kalendorinius metus ir gali dalyvauti vienoje iš šių kategorijų:

9.1. Skuodo miesto seniūnijos teritorijoje įgyvendinamo projekto idėja, kurios bendra įgyvendinimo vertė neviršija 20 tūkst. eurų;

9.2. Skuodo rajono seniūnijų, turinčių mažiau nei 1500 gyvenamąją vietą deklaravusių gyventojų, teritorijoje įgyvendinamo projekto idėja, kurios bendra įgyvendinimo vertė neviršija 20 tūkst. eurų;

9.3. Skuodo rajono seniūnijų, turinčių daugiau nei 1500 gyvenamąją vietą deklaravusių gyventojų, teritorijoje įgyvendinamo projekto idėja, kurios bendra įgyvendinimo vertė neviršija 20 tūkst. eurų.

10. Projektų idėjos teikiamos tos seniūnijos teritorijai, kurioje pareiškėjas yra deklaravęs gyvenamąją vietą.

11. Pareiškėjas Aprašo nustatyta tvarka ir terminais pateikia užpildytą nustatytos formos projektų idėjų pasiūlymą ir privalomą pateikti kitą reikalingą informaciją.

12. Vienas pareiškėjas gali teikti ne daugiau kaip vieną projekto idėją, pagal šio Aprašo 9 punkte nurodytą kategoriją, atitinkamai pagal savo deklaruotą gyvenamąją vietą.

13. Būtinieji reikalavimai projekto idėjos pasiūlymui:

13.1. prie projekto idėjos pasiūlymo turi būti pateiktas pritarimas projekto idėjai: 20 Skuodo rajone, konkrečios seniūnijos, kurios teritorijoje bus įgyvendinama idėja, gyvenamąją vietą deklaravusių ir ne jaunesnių kaip 16 metų gyventojų sąrašas, kuriame nurodomas idėjai pritariančio tos pačios seniūnijos gyventojo vardas, pavardė, deklaruota gyvenamoji vieta, gimimo data, parašas (2 priedas);

13.2. projekto idėja turi būti įgyvendinama Skuodo rajone, Savivaldybės nuosavybės, panaudos ar patikėjimo teise valdomoje arba valstybinėje žemėje, kuri skirta bendram, viešam naudojimui;

13.3. projekto idėjos sprendiniai neturi prieštarauti toje teritorijoje galiojantiems teritorijų planavimo dokumentams, jau patvirtintiems kitiems Savivaldybės projektų sprendiniams, netrukdyti esamiems inžineriniams tinklams ir komunikacijų sistemoms eksploatuoti;

13.4. projekto idėjos įgyvendinimo vietą projekto pareiškėjas privalo suderinti su Savivaldybės administracijos Statybos, investicijų ir turto valdymo skyriumi bei seniūnija, kurioje planuojama įgyvendinti projekto idėją;

13.5. projekto idėja turi būti nekomercinis viešosios infrastruktūros gyvenamosios aplinkos gerinimo projektas;

13.6. projekto idėja negali būti meninės paskirties bei skirtas gatvių / kelių apšvietimo įrengimui, rekonstrukcijai ir remontui;

13.7. projekto idėjos veiklomis sukurti rezultatai turi atitikti Lietuvos Respublikos architektūros įstatyme numatytus reikalavimus architektūros kokybei;

13.8. projekto idėja teikiama, kuriai nereikalingas statybą leidžiantis dokumentas (statybos leidimas).

14. Pareiškėjai rengdami projektų idėjas gali konsultuotis su Savivaldybės administracijos darbuotojais, kurių kontaktai kartu su kvietimu teikti idėjas skelbiami Savivaldybės interneto svetainėje [www.skuodas.lt](http://www.skuodas.lt).

**III SKYRIUS**

**PROJEKTŲ IDĖJŲ PASIŪLYMŲ VERTINIMAS, ATRANKA IR DARBO GRUPĖS VEIKLA**

15. Pateiktų projektų idėjų pasiūlymų vertinimas vyksta trimis etapais:

15.1. administracinės atitikties vertinimas;

15.2. projektų idėjų atranka;

15.3. viešas balsavimas už projektų idėjų įgyvendinimą.

**16.** Projektų idėjų pasiūlymų administracinės atitikties vertinimą atlieka Savivaldybės administracijos direktoriaus sudaryta administracinės atitikties vertinimo komisija. Vertinimo komisija sudaroma iš **ne mažiau kaip 3 ir ne daugiau kaip 5 narių**, paskirtų Savivaldybės administracijos direktoriaus įsakymu. Projektų idėjų pasiūlymų administracinės atitikties vertinimas atliekamas per 15 darbo dienų nuo kvietime nurodytos paskutinės projektų idėjų pasiūlymų pateikimo dienos. Šis terminas Savivaldybės administracijos direktoriaus įsakymu gali būti pratęstas tik tuo atveju, kai vertinimui atlikti būtina gauti papildomą informaciją ar išvadas iš valstybės ar Savivaldybės institucijų, kai reikia atlikti papildomą techninį ar finansinį projekto idėjos įgyvendinamumo vertinimą arba kai vertinimo procedūrų vykdymą objektyviai riboja paskelbta ekstremalioji situacija, nepaprastoji padėtis ar karantinas. Pratęsimo pagrindai ir terminas turi būti aiškiai nurodyti Savivaldybės administracijos direktoriaus įsakyme.

16.1. Administracinės atitikties vertinimo komisijos nariai privalo deklaruoti galimus interesų konfliktus prieš pradėdami vertinti projektų idėjas. Komisijos narys, turintis privatų interesą dėl konkretaus projekto idėjos pasiūlymo, privalo nedelsdamas nusišalinti nuo jo svarstymo ir vertinimo, o nusišalinimas fiksuojamas komisijos posėdžio protokole ir saugomas teisės aktų nustatyta tvarka.

17. Administracinės atitikties vertinimo metu vertinama, ar:

17.1. projekto idėjos pasiūlymas ir prie jo pridėti dokumentai pateikti nustatytu terminu;

17.2. projekto idėjos pasiūlymas atitinka šio Aprašo 1 priede nustatytą projekto idėjos pasiūlymo formą ir yra užpildytas tinkamai, t. y. lietuvių kalba, kompiuteriu, užpildytos visos formos grafos;

17.3. pateikti visi kvietime teikti projektų idėjų pasiūlymus nurodyti ir kartu su projekto idėjos pasiūlymu privalomi pateikti dokumentai;

17.4. pareiškėjas ir projekto idėjai pritariantys gyventojai yra Savivaldybėje, konkrečioje seniūnijoje, gyvenamąją vietą deklaravę ne jaunesni kaip 16 metų gyventojai;

17.5. projekto idėjos įgyvendinamos Savivaldybės viešosiose erdvėse, valstybės ar Savivaldybės valdomoje bendrojo naudojimo visuomenės poreikiams tenkinti žemėje;

17.6. projekto idėjos sprendiniai neprieštarauja toje teritorijoje galiojantiems teritorijų planavimo dokumentams, jau patvirtintiems kitiems Savivaldybės projektų sprendiniams, netrukdo eksploatuoti esamus inžinerinius tinklus ir komunikacijų sistemas;

17.7. pateiktas projekto idėjos pasiūlymas, kuriam nereikalingas statybą leidžiantis dokumentas (statybos leidimas).

**18.** Jei projekto idėjos pasiūlyme pateikta neišsami arba netiksli informacija, vertinimo komisija privalo prašyti pareiškėjo per 5 darbo dienas pateikti trūkstamą informaciją arba patikslinti projekto idėjos pasiūlyme pateiktą informaciją.

19. **Trūkumai skirstomi į:**

19.1. **mažareikšmis trūkumas** – smulkūs formalūs neatitikimai, nepilni kontaktiniai duomenys ar kiti trūkumai, kurie **neturi įtakos projekto idėjos įgyvendinamumui**;

19.2. **esminis neatitikimas** – privalomų dokumentų trūkumas, projekto idėjos vietos nesuderinimas, teritorijų planavimo ar saugos reikalavimų pažeidimai, kurie **gali neigiamai paveikti projekto idėjos įgyvendinimą ar teisėtumą**.

20. Prašymas pateikti trūkstamą informaciją gali būti siunčiamas tik dėl **mažareikšmių trūkumų**.

21. Jei pareiškėjas nepateikia reikiamos informacijos dėl **esminių neatitikimų**, projektų idėjos pasiūlymas vertinamas remiantis turimais duomenimis, o esminiai neatitikimai gali būti pagrindas paraiškos atmetimui.

22. Laikoma, kad projektų idėjų pasiūlymai įvertinti teigiamai, jeigu tenkina visus administracinės atitikties vertinimo punktus, nurodytus šio Aprašo 17.1–17.7 papunkčiuose. Pateikti svarstyti dokumentai pareiškėjams negrąžinami. Pareiškėjai, kurių projektų idėjų pasiūlymų administracinė atitiktis įvertinta neigiamai, apie tai informuojami per 5 darbo dienas pareiškėjo nurodytais kontaktais.

23. Projektų idėjų pasiūlymai, kurie teigiamai įvertinti pagal administracinę atitiktį, apibendrinti ir nuasmeninti (be projekto idėjos pareiškėjo ir pritarusių asmenų projekto idėjai asmens duomenų), pateikiami Savivaldybės mero potvarkiu sudarytai darbo grupei, kuri sudaroma iš 3 Savivaldybės mero deleguotų Tarybos narių, 3 Savivaldybės administracijos direktoriaus deleguotų atstovų, 3 Skuodo rajono savivaldybės nevyriausybinių organizacijų tarybos deleguotų atstovų.

24. Darbo grupė sudaroma Savivaldybės tarybos kadencijos laikotarpiui, o jos darbo tvarka nustatoma Savivaldybės mero potvarkiu patvirtintu Darbo reglamentu.

25. Savivaldybės mero potvarkiu sudaryta darbo grupė gali teikti pareiškėjui pasiūlymus dėl projekto idėjos tobulinimo.

26. Darbo grupė ne vėliau kaip per 15 darbo dienų nuo projektų idėjų pasiūlymų administracinės atitikties įvertinimo įvertina, ar:

26.1. projekto idėjos veiklomis sukurti rezultatai (infrastruktūra) nebus naudojami komerciniais tikslais ir tenkins viešąjį interesą;

26.2. projekto idėjos pasiūlyme pateiktos išlaidos:

26.2.1. yra tiesiogiai susijusios su projekto idėjos veiklomis ir siekiamais rezultatais;

26.2.2. atitinka rinkos kainų lygį, pagrįstą analogiškų darbų, paslaugų ar prekių kainomis;

26.2.3. neviršija Apraše nustatytos maksimalios projekto idėjos įgyvendinimo vertės;

26.2.4. nėra perteklinės ar nesusijusios su projekto idėjos tikslais;

26.3. projekto idėjos yra techniškai įgyvendinamos projekto idėjos pasiūlyme nurodytoje vietoje;

26.4. projekto idėjos neprieštarauja esamų projektų, vykdomų ar suprojektuotų toje pačioje teritorijoje, sprendiniams;

26.5. projekto idėjos veiklomis sukurti rezultatai atitinka Lietuvos Respublikos architektūros įstatyme numatytus reikalavimus architektūros kokybei ir dera prie projekto idėjos įgyvendinimo vietovės kraštovaizdžio.

27. Jei projekto idėjos pasiūlymas prieštarauja šio Aprašo 26.1–26.5 papunkčiuose nustatytiems projektų idėjų atrankos reikalavimams arba pareiškėjas nesutinka su darbo grupės pateiktomis pastabomis, arba vėluoja atsiųsti patikslinimus, Savivaldybės mero potvarkiu sudaryta darbo grupė turi teisę atmesti projekto idėjos pasiūlymą ir neteikti jo gyventojų balsavimui. Pareiškėjai, kurių projektų idėjų pasiūlymai atmesti, apie tai informuojami per 5 darbo dienas pareiškėjo nurodytais kontaktais.

28. Iš visų projektų idėjų pasiūlymų, atitinkančių šio Aprašo 26.1–26.5 papunkčių reikalavimus, sudaromas ir patvirtinamas Aprašą atitinkančių projektų idėjų sąrašas, kuris (be projekto idėjos pareiškėjo ir projekto idėjai pritarusių asmenų duomenų) skelbiamas, nurodant projekto idėjos įgyvendinimo vietą, trumpą projekto idėjos aprašymą ir vertę (kainą), Savivaldybės interneto svetainėje [www.skuodas.lt](http://www.skuodas.lt).

**IV SKYRIUS**

**GYVENTOJŲ BALSAVIMAS UŽ SIŪLOMAS ĮGYVENDINTI PROJEKTŲ IDĖJAS**

29. Skuodo rajono gyventojai savo pritarimą projekto idėjai išreiškia balsuodami.

30. Balsavimas vyksta dvi savaites nuo projektų idėjų pasiūlymų paskelbimo dienos, užpildant nustatytos formos sunumeruotą balsavimo kortelę, ją paliekant **seniūnijų patalpose,** ~~numatytose vietose, kurios nurodytos~~ **nurodytose** Savivaldybės interneto svetainėje [www.skuodas.lt](http://www.skuodas.lt), Savivaldybės socialinių tinklų paskyrose ir žiniasklaidos priemonėse, arba balsuojant elektroniniu būdu, kvietime nurodytu adresu.

31. Gyventojų balsus tikrina Savivaldybės administracijos direktoriaus įsakymu sudaryta balsų skaičiavimo komisija, sudaryta iš 3–5 Savivaldybės administracijos darbuotojų.

32. Balsuojantis asmuo turi nurodyti šiuos duomenis:

32.1. balsuojant popieriniu būdu: vardas, pavardė, deklaruota gyvenamoji vieta, gimimo data, parašas;

32.2. balsuojant elektroniniu būdu: vardas, pavardė, deklaruota gyvenamoji vieta, gimimo data;

32.3. sutikimą tvarkyti asmens duomenis. Šie duomenys naudojami tik balsuojančiam asmeniui identifikuoti ir patikrinti, kiek kartų asmuo balsavo, ir neskelbiami viešai.

33. Kiekvienas Skuodo rajono gyventojas turi 1 balsą ir gali balsuoti tik už seniūnijos, kurioje yra deklaravęs gyvenamąją vietą, projekto idėją. Laimi projekto idėja, surinkusi didžiausią procentinę dalį balsų nuo tos seniūnijos teritorijoje deklaravusių gyvenamąją vietą gyventojų skaičiaus.

34. Balsavus kelis kartus elektroniniu būdu, galioja paskutinis balsavimas. Jeigu tas pats gyventojas balsavo elektroniniu būdu ir užpildė balsavimo kortelę, galioja elektroniniu būdu užpildytas balsas. Užpildžius kelias balsavimo korteles galioja vėliausiai pateikta balsavimo kortelė:

34.1. lygiųjų balsų atveju laimi ta projekto idėja, kuri buvo pateikta anksčiau pagal registracijos laiką. Jeigu projekto idėjų pateikimo laikas sutampa, laimėtojas nustatomas **atsitiktinės atrankos būdu**, viešai traukiant burtus ir kviečiant pareiškėjus stebėti procedūrą;

34.2. visi balsų skaičiavimo veiksmai protokoluojami. Galutinis protokolas viešinamas Savivaldybės interneto svetainėje, nurodant galiojančių ir negaliojančių balsų skaičių, rezultatus ir komisijos sprendimo motyvus.

35. Balsavusių gyventojų asmens duomenys patikrinami Gyventojų registro duomenų bazėje.

36. Asmens duomenys naudojami tik gavus asmens sutikimą juos naudoti. Asmens duomenys naudojami tik projektų idėjų finansavimo tikslams ir uždaviniams įgyvendinti, Apraše numatytoms balsavimo procedūroms vykdyti ir saugomi vienus metus Savivaldybės administracijos archyve, o vėliau sunaikinami.

37. Asmeniui nesutikus su šio Aprašo 32 punkte nustatytomis sąlygomis, balsų skaičiavimo komisija neturės galimybės identifikuoti balsuojančio asmens, todėl balsas bus laikomas negaliojančiu.

**V SKYRIUS**

**PROJEKTŲ IDĖJŲ FINANSAVIMAS**

38. Savivaldybės administracijos direktoriaus įsakymu patvirtinamos daugiausia balsų gavusios projekto idėjos kiekvienoje iš 3 projektų kategorijų, numatytų šio Aprašo 9 punkte, ir joms skiriamas finansavimas. **Jeigu lėšos Savivaldybės biudžete projektų idėjoms įgyvendinti nebuvo patvirtintos, o kvietimas teikti projekto idėjas buvo skelbiamas prieš Savivaldybės biudžeto patvirtinimą, projekto idėjų įgyvendinimo organizavimas stabdomas.**

39. Savivaldybės administracijos direktorius įsakyme nurodo padalinio, kuris bus atsakingas už projekto idėjos įgyvendinimą, pavadinimą.

40. Projektų idėjų įgyvendinama tiek, kad neviršytų numatytos finansavimo sumos, patvirtintos Savivaldybės biudžete. Projektų idėjos 100 proc. finansuojamos Savivaldybės biudžeto lėšomis **iš programos „Dalyvaujamojo biudžeto idėjų įgyvendinimas“ (Skuodo rajono savivaldybės strateginio veiklos plano 3.5.1.6 priemonė, S00.380 sąmata)** ir įgyvendinamos Savivaldybės administracijos per einamuosius metus.

41. Daugiausia gyventojų balsų gavusios projekto idėjos su aprašymais viešai skelbiamos Savivaldybės interneto svetainėje [www.skuodas.lt](http://www.skuodas.lt) ir Savivaldybės socialinio tinklo paskyroje.

42. Finansavimą gavusios projekto idėjos eiga ir vykdymo etapai viešinami kas mėnesį Savivaldybės interneto svetainėje [www.skuodas.lt](http://www.skuodas.lt) ir Savivaldybės socialinio tinklo paskyroje.

**VI SKYRIUS**

**BAIGIAMOSIOS NUOSTATOS**

43. Asmens duomenys, įgyvendinant šį Aprašą, tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 (Bendruoju duomenų apsaugos reglamentu), Lietuvos Respublikos asmens duomenų teisinės apsaugos įstatymu ir kitais teisės aktais.

44. Savivaldybės administracija, įgyvendindama gyventojų iniciatyvų (dalyvaujamojo biudžeto) procesą, tvarko šiuos asmens duomenis:

44.1. pareiškėjų ir projektų idėjoms pritariančių asmenų vardą, pavardę, gimimo datą, deklaruotą gyvenamąją vietą, kontaktinius duomenis;

44.2. balsuojančių gyventojų vardą, pavardę, gimimo datą, deklaruotą gyvenamąją vietą;

44.3. kitus duomenis, kurie yra būtini Apraše nustatytoms procedūroms vykdyti.

45. Asmens duomenys tvarkomi šiais tikslais:

45.1. pareiškėjų ir projekto idėjai pritariančių asmenų tapatybei nustatyti ir reikalavimų atitikčiai patikrinti;

45.2. gyventojų balsavimo organizavimui, balsų skaičiavimui ir rezultatų nustatymui;

45.3. skundų nagrinėjimui ir sprendimų pagrindimui;

45.4. dalyvaujamojo biudžeto proceso skaidrumo ir teisėtumo užtikrinimui.

46. Viešinant informaciją apie projektų idėjas, nurodomi tik projektų idėjų duomenys, neatskleidžiant fizinių asmenų tapatybės.

47. Asmens duomenys saugomi ne ilgiau, nei tai būtina Apraše nustatytiems tikslams pasiekti, bet ne ilgiau kaip 1 metus nuo projekto idėjos įgyvendinimo pabaigos – balsavimo ir paraiškų duomenys.

48. Pasibaigus duomenų saugojimo terminui, asmens duomenys sunaikinami arba nuasmeninami teisės aktų nustatyta tvarka.

49. Pareiškėjas atsako už pateiktos informacijos ir pateikto sąrašo tikslumą bei teisingumą. Už klaidinančios informacijos ar suklastotų dokumentų pateikimą taikomos priemonės, reglamentuojamos Administracinių nusižengimų kodekso ir Viešojo administravimo įstatymo nuostatomis.

50. Projektų idėjų vykdymo ir lėšų panaudojimo vertinimą atlieka Savivaldybės kontrolės ir audito tarnyba bei Savivaldybės administracijos Centralizuoto vidaus audito tarnyba **vieną kartą po projekto idėjos įgyvendinimo**, o rezultatai **viešinami Savivaldybės interneto svetainėje**. Vertinimo ataskaitoje nurodomi nustatyti neatitikimai, rekomendacijos ir atsakingi asmenys.

51. Aprašo įgyvendinimą organizuoja Savivaldybės administracijos direktorius.

52. Gyventojai gali teikti skundus dėl projektų idėjų vertinimo, balsavimo organizavimo ar rezultatų per 10 darbo dienų nuo rezultatų paskelbimo dienos.

53. Skundus nagrinėja Savivaldybės administracijos direktoriaus įsakymu sudaryta nepriklausoma skundų nagrinėjimo komisija, į kurią deleguojami ne mažiau kaip 3 nariai, nedalyvavę projektų idėjų vertinime ar balsų skaičiavime.

54. Skundų nagrinėjimo komisija priima sprendimą per 20 darbo dienų nuo skundo gavimo ir pateikia išvadą Savivaldybės administracijos direktoriui. Sprendimai viešinami Savivaldybės interneto svetainėje, neatskleidžiant asmens duomenų.

55. Šis Aprašas gali būti keičiamas, papildomas ar pripažįstamas netekusiu galios Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Skuodo rajono savivaldybės

gyventojų iniciatyvų, skirtų

gyvenamajai aplinkai ir viešajai

infrastruktūrai gerinti ir kurti,

projektų idėjų atrankos ir finansavimo

tvarkos aprašo

1 priedas

**PROJEKTO IDĖJOS PASIŪLYMAS**

\_\_\_\_\_\_\_\_\_\_\_\_\_\_\_\_\_\_\_\_\_

(Data)

|  |  |
| --- | --- |
| Projekto idėja, kuris įgyvendinamas Skuodo miesto seniūnijoje | Projekto idėja, kuris įgyvendinamas Skuodo rajone, išskyrus Skuodo miesto seniūniją |

**1. Bendra informacija apie projekto idėją ir pareiškėją**

|  |
| --- |
| **1.1. Projekto idėjos pavadinimas** |

|  |  |
| --- | --- |
| **1.2. Pareiškėjas** *(Skuodo rajono savivaldybės gyventojas, turintis 16 metų ir deklaravęs gyvenamąją vietą Skuodo* *rajone)* | |
| Vardas ir pavardė, deklaruota gyvenamoji vieta |  |
| Kontaktai (telefono numeris, el. p.) |  |
| **1.3. Projekto idėjos įgyvendinimo vieta** | |

**2. Projekto idėjos aprašymas (santrauka)**

|  |
| --- |
| **2.1. Projekto idėjos tikslas, tikslinė grupė, sprendžiama problema** (*ne daugiau kaip 0,5 psl.)* |
| **2.2. Projekto idėjos rezultatai, jų nauda rajonui** (*ne daugiau kaip 0,5 psl.)* |

**3. Preliminari projekto idėjos sąmata**

|  |  |  |
| --- | --- | --- |
| **Išlaidų pavadinimas** | **Planuojama išlaidų suma, Eur** | **Išlaidų pagrindimas** |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
| **Iš viso** |  |  |

**4. Pasiūlymo priedai**

|  |  |  |
| --- | --- | --- |
| **Eil. Nr.** | **Priedo pavadinimas** *(pvz., nuotraukos, ekspertų nuomonės, rekomendacijos, vizualizacijos, brėžiniai, schemos ar kita informacija, papildanti projekto idėjos aprašymą)* | **Priedo lapų skaičius** |
| **1.** |  |  |
| **2.** |  |  |
| **3.** |  |  |

**5. Tvirtinu:**

5.1. Šiame pasiūlyme ir prie jo pridėtuose dokumentuose pateikta informacija yra teisinga.

5.2. Sutinku, kad informacija apie mano pateiktą pasiūlymą būtų skelbiama Skuodo rajono savivaldybės interneto svetainėje www.skuodas.lt ir (ar) kitoje viešoje erdvėje.

\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Parašas) (Vardas ir pavardė)

**SUDERINTA**

Skuodo rajono savivaldybės administracijos

Statybos, investicijų ir turto valdymo skyrius

Pareigos

Parašas

Vardas, Pavardė

Data

**SUDERINTA**

Seniūnijos seniūnas

Parašas

Vardas, Pavardė

Data

Aš \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, sutinku / nesutinku, kad šioje anketoje mano nurodyti asmens duomenys (vardas, pavardė, gimimo data, deklaruota gyvenamoji vieta) Skuodo rajono savivaldybės administracijos būtų tvarkomi tik asmens tapatybės nustatymo, asmens duomenų teisingumo patikrinimo tikslais ir dalyvaujant apklausoje, balsuojant už skuodiškių iniciatyvas.

Aš \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, esu informuotas (a), kad turiu teisę susipažinti su savo asmens duomenimis, nesutikti, kad būtų tvarkomi mano asmens duomenys, žinoti (būti informuotas (-a)) apie savo asmens duomenų tvarkymą, reikalauti ištaisyti neteisingus, neišsamius, netikslius savo asmens duomenis.

Skuodo rajono savivaldybės

gyventojų iniciatyvų, skirtų

gyvenamajai aplinkai ir viešajai

infrastruktūrai gerinti ir kurti,

projektų idėjų atrankos ir finansavimo

tvarkos aprašo

2 priedas

**PRITARIMAS PROJEKTO IDĖJAI**

**Patvirtinu, kad esu Skuodo rajono savivaldybės gyventojas, turintis 16 metų, ir esu susipažinęs su projekto\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ idėja bei jai pritariu.** *(projekto idėjos pavadinimas)*

Pasirašydamas(-a) šią formą patvirtinu, kad:

1. Esu informuotas(-a), jog Skuodo rajono savivaldybės administracija (toliau – Administracija), tvarkydama asmens duomenis veikia kaip duomenų valdytojas. Aš sutinku, kad šioje anketoje mano nurodyti asmens duomenys (vardas, pavardė, gimimo data, deklaruota gyvenamoji vieta) Administracijos būtų tvarkomi asmens tapatybės nustatymo, asmens duomenų teisingumo patikrinimo, statistikos tikslais ir dalyvaujant apklausoje, balsuojant už iniciatyvas. Asmens duomenų tvarkymo pagrindas – Bendrojo duomenų apsaugos reglamento 6 straipsnio 1 dalies a) ir e) punktas.

Aš esu informuotas (-a), kad turiu teisę susipažinti su savo asmens duomenimis, nesutikti, kad būtų tvarkomi mano asmens duomenys, žinoti (būti informuotas (-a) apie savo asmens duomenų tvarkymą, reikalauti ištaisyti neteisingus, neišsamius, netikslius savo asmens duomenis. Man yra žinoma, kad daugiau informacijos apie asmens duomenų tvarkymą galiu rasti nuorodoje <https://www.skuodas.lt/teisine-informacija/asmens-duomenu-apsauga/>

2. Esu informuotas(-a), kad Administracija gali teikti ir gauti mano asmens duomenis kitoms valstybės ar savivaldos institucijoms ar įstaigoms, paslaugų teikėjams tiek, kiek tai būtina apklausai įgyvendinti ir projekto idėjai įvykdyti.

Administracijos duomenų apsaugos pareigūno, į kurį galiu kreiptis dėl savo duomenų subjekto teisių įgyvendinimo bei kitų klausimų, telefono Nr. (0 440) 52 781, elektroninis paštas vygintas.liaucys@skuodas.lt.

Asmens duomenų saugojimo terminas yra toks, kaip nustatyta Bendrųjų dokumentų saugojimo terminų rodyklėje.

|  |  |  |  |
| --- | --- | --- | --- |
| **Eil. Nr.** | **Vardas, pavardė,**  **gimimo data** | **Deklaruota gyvenamoji vieta** | **Parašas** |
| **1. 1.** |  |  |  |
| **2.** |  |  |  |
| **3.** |  |  |  |
| **4.** |  |  |  |
| **5.** |  |  |  |
| **6.** |  |  |  |
| **7.** |  |  |  |
| **8.** |  |  |  |
| **9.** |  |  |  |
| **10.** |  |  |  |
| **11.** |  |  |  |
| **12.** |  |  |  |
| **13.** |  |  |  |
| **14.** |  |  |  |
| **15.** |  |  |  |
| **16.** |  |  |  |
| **17.** |  |  |  |
| **18.** |  |  |  |
| **19.** |  |  |  |
| **20.** |  |  |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_