PATVIRTINTA

Skuodo rajono savivaldybės tarybos

2026 m. sausio d. sprendimu Nr. T9-

**SKUODO RAJONO SAVIVALDYBĖS 2026–2028 METŲ NEFORMALIOJO SUAUGUSIŲJŲ ŠVIETIMO IR TĘSTINIO MOKYMOSI VEIKSMŲ PLANAS**

**I SKYRIUS**

**BENDROSIOS NUOSTATOS**

1. Skuodo rajono savivaldybės neformaliojo suaugusiųjų švietimo ir tęstinio mokymosi 2026–2028 metų veiksmų plano (toliau – veiksmų plano) paskirtis – numatyti neformaliojo suaugusiųjų švietimo ir tęstinio mokymosi 2026–2028 metų tikslą ir uždavinius, planuojamas priemones, jų įgyvendinimo finansavimą, siekiamus rezultatus.

2. Rengiant veiksmų planą, vadovautasi Lietuvos Respublikos neformaliojo suaugusiųjų švietimo ir tęstinio mokymosi įstatymo nuostatomis, atsižvelgta į Skuodo rajono savivaldybės tarybos 2025 m. vasario 27 d. sprendimu Nr. T9-24 „Dėl Skuodo rajono savivaldybės 2025–2027 metų strateginio veiklos plano patvirtinimo“ patvirtinto Skuodo rajono savivaldybės 2025–2027 metų strateginio veiklos plano 1.1.2 papunktį: „Sudaryti sąlygas vaikų, jaunimo ir suaugusių asmenų neformaliajam ugdymui“ bei į savivaldybės gyventojų, darbdavių, kitų socialinių partnerių poreikius, savivaldybės įstaigų, organizacijų teikiamas paslaugas, susijusias su neformaliuoju suaugusiųjų švietimu.

**II SKYRIUS**

**VEIKSMŲ PLANO TIKSLAS, UŽDAVINIAI, PRIEMONĖS, FINANSAVIMAS, SIEKIAMI REZULTATAI**

3. Skuodo rajone vis daugiau vyresnio amžiaus gyventojų nori dalyvauti neformaliajame švietime ir tęstiniuose mokymuose. Pasak rajone veikiančių įstaigų – neformaliojo suaugusiųjų švietimo ir tęstinio mokymosi paslaugų teikėjų bei pačių suaugusiųjų nevyriausybinių organizacijų (toliau – NVO), visos neformaliojo švietimo veiklos suaugusiesiems dažniausiai vykdomos tik savanorystės pagrindu, iš įstaigų vidinių rezervų, projektinių lėšų bei epizodinio savivaldybės finansavimo organizacijoms ar NVO pateikus prašymus.

4. Tam, kad neformalusis suaugusiųjų švietimas savivaldybėje vyktų planingai, sistemingai, reikalinga už tai atsakinga koordinuojanti įstaiga ir darbuotojas bei bent minimalus tikslinis finansavimas. Skuodo rajono savivaldybės tarybos 2023 m. sausio 27 d. sprendimu Nr. T9-1 viešoji įstaiga Skuodo informacijos centras buvo paskirta koordinuoti neformaliojo suaugusiųjų švietimo ir tęstinio mokymosi veiklas Skuodo rajono savivaldybėje. Reorganizavus minėtą viešąją įstaigą, neformaliojo suaugusiųjų švietimo funkcijas dabar atlieka Skuodo rajono savivaldybės pedagoginė psichologinė tarnyba (toliau – PPT).

5. Suaugusiųjų neformaliojo švietimo ir tęstinio mokymosi veiklas vykdo Skuodo rajono savivaldybėje veikiančios šios institucijos: PPT, Skuodo rajono savivaldybės R. Granausko viešoji biblioteka, Skuodo rajono kultūros centras, Skuodo muziejus, Skuodo meno mokykla, Skuodo trečiojo amžiaus universitetas, Lietuvos pensininkų sąjungos „Bočiai“ Skuodo rajono bendrija, Skuodo amatų ir paslaugų mokykla, Skuodo bendruomeniniai šeimos namai bei kiti neformaliojo suaugusiųjų švietimo teikėjai, veikiantys Skuodo rajone: įvairios NVO, asociacijos – Skuodo rajono ir miesto vietos veiklos grupės. Kasmet neformaliojo suaugusiųjų švietimo ir tęstinio mokymosi paslaugų teikėjų atliekama srities analizė atskleidžia, kad suaugusieji Skuodo rajono gyventojai labiausiai pageidauja mokytis kalbų, psichologijos, savirealizacijos per kultūrinę, sportinę ir kitas sritis, sveikos gyvensenos, kompiuterinio ir finansinio raštingumo, verslumo, lyderystės, vadybos, ekonomikos pagrindų ir kt. srityse.

6. Skuodo rajono savivaldybės neformaliojo suaugusiųjų švietimo ir tęstinio mokymosi 2026–2028 metų veiksmų plano tikslas – siekti nuoseklios ir tarpinstituciniu susitarimu grįstos neformaliojo suaugusiųjų švietimo plėtros, sudarančios prielaidas suaugusiųjų mokymuisi visą gyvenimą.

7. Uždaviniai, priemonės, vykdymo laikas ir atsakinga institucija:

|  |  |  |  |  |  |  |
| --- | --- | --- | --- | --- | --- | --- |
| **Eil. Nr.** | **Uždaviniai, priemonės ir veiksmai (veiklos sritys)** | **Vykdymo laikas** | **Atsakinga / vykdanti institucija** | **Finansavimas (eurai)** | | |
| 2026 m. | 2027 m. | 2028 m. |
| 7.1. Plėsti suaugusiųjų švietimo ir tęstinio mokymosi sistemos Skuodo rajono savivaldybėje paslaugų spektrą | | | | | | |
| 7.1.1. | Įgyvendinti įvairių kompetencijų ugdymo ir tobulinimo programas  suaugusiesiems tokiose prioritetinėse mokymo kryptyse: kompiuterinis (IT) ir finansinis raštingumas, kritinio mąstymo ugdymas, anglų kalba; psichologija, savirealizacija, saviugda, fizinė ir psichinė sveikata, sveika gyvensena (mityba); verslumas, tvarumas, aplinkosauginis švietimas; rajono įvaizdžio formavimas, turizmas, laisvalaikis. | Per visus metus, pagal atskirus institucijų planus | PPT  Neformaliojo suaugusiųjų  švietimo ir tęstinio mokymosi paslaugų teikėjai  NVO  Asociacijos | Įstaigų, projektinės lėšos | Įstaigų, projektinės lėšos | Įstaigų, projektinės lėšos |
| 7.1.2 | Teikti įgyvendintus projektus ir iniciatyvas konkursui, kurį organizuoja Lietuvos Neformaliojo suaugusiųjų švietimo asociacija. | Paskelbus konkursą | PPT |  |  |  |
| 7.1.3. | Dalintis informacija apie savivaldybės ir kitų fondų projektų konkursus ir kitus finansavimo būdus su neformalųjį suaugusiųjų švietimą ir tęstinį mokymąsi vykdančiomis institucijomis, NVO. Skatinti ir visokeriopai teikti konsultacinę pagalbą rengiant paraiškas. | Per visus metus pagal poreikį | PPT |  |  |  |
| 7.1.4. | Populiarinti el. mokymosi sistemas: <https://ec.europa.eu/epale/lt>, būti aktyviu nariu – vartotoju, kaip asmuo, organizacija (EPALE – Europos elektroninė suaugusiųjų mokymosi platforma) ir www.smis.lt (Suaugusiųjų mokymosi informacinė sistema); nacionalinę suaugusiųjų švietimo platformą **„Kursuok“** [www.kursuok.lt](http://www.kursuok.lt) **,** Lietuvos suaugusiųjų švietimo asociacijos internetinį puslapį <https://www.lssa.smm.lt/lt/>.  **Naudoti Erasmus+ suaugusiųjų švietimo partnerysčių projekto „Kritinio mąstymo teorija suaugusiųjų mokymosi praktikoje: įkvėpimas veikti kritiškai“ (MIND) medžiagą mokymuose, rengiant paraiškas, vedant diskusijas ir kitus renginius suaugusiesiems.** | Per visus metus pagal poreikį | PPT |  |  |  |
| 7.1.5. | Plėsti ir gerinti suaugusiųjų mokymo paslaugų teikėjų andragogines kompetencijas, semtis ir dalintis gerąja patirtimi: viena išvyka per metus lankantis pas kitų šalies savivaldybių neformaliojo suaugusiųjų švietimo paslaugų teikėjus bei išvyka į kasmetinę suaugusiųjų švietimo konferenciją (transporto paslaugų išlaidos). | 2 išvykos per metus | PPT | 700 | 700 | 700 |
| 7.1.6. | Organizuoti ir koordinuoti suaugusiųjų švietimo savaitės renginius savivaldybėje. Surengti baigiamąjį Mokymosi savaitės forumą, kuriame bus apdovanotas Metų andragogas (asmuo arba institucija apdovanojimui bus atrenkama pagal atskirai parengtą tvarkos aprašą, kuriame bus numatyti konkretūs atrankos kriterijai). Savaitės renginių ir forumo organizavimo išlaidos: lektoriaus paslaugos, kanceliarinės prekės, simbolinės padėkos – dovanėlės ir gėlės aktyviausiems dalyviams, kavos pertraukos išlaidos. | Lapkričio mėn. | PPT | 1020 | 1020 | 1020 |
| 7.2. Vykdyti Skuodo rajono neformaliojo suaugusiųjų švietimo ir tęstinio mokymosi stebėseną, organizuoti priemones, skatinančias bendradarbiavimą ir motyvuojančias suaugusiuosius mokytis visą gyvenimą. | | | |  |  |  |
| 7.2.1. | Dalyvauti Neformaliojo suaugusiųjų švietimo asociacijos veikloje, plėtoti partnerystę su kitų savivaldybių suaugusiųjų švietimo koordinatoriais (metinis asociacijos nario mokestis). Bendrauti, užmegzti naujus ryšius su kolegomis iš kitų suaugusiųjų švietėjų organizacijų / institucijų Lietuvoje ir užsienyje. | Per visus metus pagal poreikį | PPT | 80 | 80 | 80 |
| 7.2.2. | Gerinti neformaliojo suaugusiųjų švietimo kokybę ir prieinamumą, remti suaugusiųjų švietimo institucijų bendradarbiavimą ir mobilumą. | Per visus metus pagal poreikį | PPT  Neformaliojo suaugusiųjų  švietimo ir tęstinio mokymosi paslaugų teikėjai  NVO  Asociacijos |  |  |  |
| 7.2.3. | Viešinti neformaliojo suaugusiųjų švietimo ir tęstinio mokymosi naudą ir Skuodo rajone vykstančias neformaliojo suaugusiųjų mokymosi veiklas (skelbimai apie suaugusiųjų švietimo savaitės renginius rajono spaudoje). | Pagal poreikį | PPT  Neformaliojo suaugusiųjų  švietimo ir tęstinio mokymosi paslaugų teikėjai  NVO  Asociacijos | Savivaldybės administracijos lėšos | Savivaldybės administracijos lėšos | Savivaldybės administracijos lėšos |
| 7.2.4. | Vykdyti nuolatinę stebėseną ir identifikuoti Skuodo rajono gyventojų, darbdavių ir kitų socialinių partnerių neformaliojo suaugusiųjų švietimo ir tęstinio mokymosi poreikius. | Nuolat | PPT |  |  |  |
| 7.2.5. | Organizuoti suaugusiųjų mokymosi visą gyvenimą paslaugas teikiančių įstaigų, organizacijų, NVO, asociacijų susirinkimą aptariant metų rezultatus, gerosios patirties sklaidą. | Lapkričio–gruodžio mėn. | PPT |  |  |  |
| 7.2.6. | Suteikti neformaliojo suaugusiųjų švietimo pagalbą į Skuodą atvykusiems Ukrainos karo pabėgėliams, sudarant galimybes dalyvauti mokymosi ir integracijos veiklose. Įtraukti atvykusius ukrainiečius į Skuodo švietimo teikėjų organizuojamas neformaliojo suaugusiųjų švietimo veiklas.  Stiprinti dalyvių bendruosius, kultūrinius ir socialinės integracijos gebėjimus. Teikti informaciją ir konsultacinę pagalbą mokymosi, švietimo ir dalyvavimo veiklose klausimais. | Nuolat | PPT |  |  |  |
| 7.2.7. | Dalyvauti Kvalifikacijų ir profesinio mokymo plėtros centro vykdomame projekte „Suaugusiųjų mokymosi galimybių plėtra“ (lėšos projekto koordinatoriaus atlyginimui 0,4 etato). | 2026-02-17–2029-07-31 | PPT | Projekto lėšos | Projekto lėšos | Projekto lėšos |
| 7.2.8. | Konsultavimas NSŠ klausimais. | Per visus metus pagal poreikį | PPT |  |  |  |
| Reikalingas finansavimas iš viso: | | | | 1800 | 1800 | 1800 |

8.Įgyvendinant veiksmų planą bus siekiama šių rezultatų:

8.1. Skuodo rajono gyventojams, darbdaviams ir socialiniams partneriams bus suteikta informacija apie neformaliojo suaugusiųjų švietimo ir tęstinio mokymosi bei savarankiškai įgytų žinių ir įgūdžių formalizavimo galimybes;

8.2. įgyvendinamos priemonės, dalyvavimas mokymuose sustiprins suaugusiųjų motyvaciją užsiimti naudinga ir mėgstama veikla bei mokytis visą gyvenimą;

8.3. bus sudarytos sąlygos vykdyti savivaldybės biudžeto ar įvairių fondų projektų lėšomis finansuojamas neformaliojo suaugusiųjų švietimo ir tęstinio mokymosi programas (veiklas);

8.4. vykdoma neformaliojo suaugusiųjų švietimo ir tęstinio mokymosi stebėsena, organizuojami renginiai išgrynins mokymosi poreikius, nubrėš tolimesnes veiklos gaires;

8.5. patobulės suaugusiųjų mokymo paslaugų teikėjų andragoginės kompetencijos.

**III SKYRIUS**

**BAIGIAMOSIOS NUOSTATOS**

9. Veiksmų plano įgyvendinimą koordinuoja PPT. Koordinavimas vykdomas derinant veiklą su veiksmų planą įgyvendinančiomis institucijomis, analizuojant pasiektus rezultatus, tikslinant numatytas priemones.

10. Finansavimas veikloms įgyvendinti planuojamas PPT metiniame biudžete.

11. Skuodo rajono savivaldybės neformaliojo suaugusiųjų švietimo ir tęstinio mokymosi 2026–2028 metų veiksmų plano įgyvendinimo kontrolę atlieka Skuodo rajono savivaldybės administracijos Švietimo ir sporto skyrius.

12. Asmenys, pažeidę šio Veiksmų plano nuostatas, atsako Lietuvos Respublikos teisės aktų nustatyta tvarka.

13. Skuodo rajono savivaldybės administracijos Švietimo ir sporto skyrius kiekvienais kalendoriniais metais, sausio mėnesį, Skuodo rajono savivaldybės tarybai pateikia ataskaitą apie šio veiksmų plano įgyvendinimą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_